Dokter aangekla oor hy glo aborsie afraai | Maroela Media
Dokter aangekla oor hy glo aborsie afraai
Jacques de Vos (32).
Die ACDP het sy steun gegee aan 'n dokter wat deur die Raad op Gesondheidsberoepe (RGB) aangekla word van onetiese gedrag omdat hy glo 'n pasiënt afgeraai het om 'n aborsie te ondergaan.
Die organisasie Doctors for Life het mense intussen ook gevra om 'n petisie te onderteken om hulle steun aan dr. Jacques de Vos te gee.
Die RGB kla De Vos (32) van onetiese gedrag aan, nadat hy glo tydens sy internskap by 2 Militêre Hospitaal in Kaapstad 'n pasiënt teen 'n aborsie gewaarsku het. Hy pleit onskuldig.
Martus de Wet, De Vos se prokureur, het gesê die saak teen die dokter sloer al sedert 2017, toe hy aanvanklik aangekla is. Daar was intussen drie verskillende klagstate en De Vos kon sedertdien glad nie sy loopbaan voortsit nie.
In Augustus verlede jaar is De Vos ingelig dat die klagte teen hom van die rol verwyder is, maar nadat hy gevra het dat sy internskap-dokumente afgeteken en sy skorsing opgehef word sodat hy met sy gemeenskapsjaar kan voortgaan, is hy ingelig dat die klagte teen hom heringestel is.
De Wet sê die klagte teen De Vos is vaag en onduidelik en hoewel hulle geen probleem het dat die RGB De Vos aankla nie, moet hy 'n billike kans kry om op die klagte teen hom te antwoord.
In die jongste klagstaat word De Vos daarvan beskuldig dat hy 'n pasiënt afgeraai het om 'n aborsie te ondergaan. De Wet het gesê hulle het al telkemale sonder welslae gevra vir besonderhede oor die beweerde voorval.
De Vos se verhoor sou vandeesweek begin, maar is uitgestel sodat die nodige dokumente nou eers aan sy regspan beskikbaar gestel kan word. Die paneel wat De Vos moet verhoor, het gelas dat dit voor môre gedoen word.
"Ons is van voorneme om deskundiges te betrek. Baie spesifiek is ons verweer dat dr. De Vos gedoen het wat 'n goeie dokter sou doen. Hy het goeie, wetenskaplike inligting vir sy pasiënt gegee," het De Wet gesê.
Hy het gesê die dokter wou in geen stadium 'n spesifieke geloofsoortuiging op enigiemand afdwing nie, en het deurlopend eties opgetree. "Dit is nie dat hy téén aborsie is nie, dit is eerder dat hy vír lewe is," het De Wet gesê.
De Wet het gesê die saak het De Vos, wat weens 'n siektetoestand meestal 'n rolstoel moet gebruik, fisiek, emosioneel en finansieel uitgemergel.
Die verhoor is nou geskeduleer vir 3 en 4 Oktober.
Marie Sukers, 'n ACDP-LP, het intussen gesê die party staan bankvas agter De Vos. Die party het hom geloof omdat hy 'n "dapper maar ongewilde standpunt ingeneem het deur te kies om 'n stem te wees vir diegene wat nie self kan praat nie".
Die party het ook gesê dit is skandelik dat 2 Militêre Hospitaal en die RGB De Vos nou al langer as twee jaar lank verhoed om pasiënte te behandel, terwyl sy vaardighede en kennis landwyd by hospitale in groot aanvraag is.
Die ACDP sê hy glo in die heiligheid van lewe en sien uit na 'n tyd wanneer die lewe van 'n ongebore baba die billike beskerming kry wat hy of sy verdien. Die ACDP meen te veel ma's kies 'n aborsie sonder dat hulle al die nodige inligting het om 'n ingeligte besluit daaroor te neem.
aborsie ACDP In die nuus Jacques de Vos Raad op gesondheidsberoepe
Vrou van 'roofbende' in hof
Catzavelos skik met MRK oor k-woord, sê jammer
Die beste opsie, kollega, is om te doen wat ek gedoen het. Emigreer.
Dit is juis die kinders wat kinders kry wat geen benul het van die waarde van 'n lewe nie.Ek kan net raai wat regtig gebeur het.Ek steun die dokter.